Työnantajia edustavan keskusjärjestön, Elinkeinoelämän keskusliitto EK:n varapuheenjohtaja Johanna Ikäheimo piti painokkaan puheen tänään Mikkelin Päämajan kesäsymposiumissa.

Ikäheimo puhui muun muassa siitä, että kannustinloukkuja pitää purkaa Suomessa. Hän kertoi kaivaneensa esille esimerkin espoolaisesta perheestä, johon kuuluvat äiti, isä ja kaksi alle kouluikäistä lasta. Töissäkäyvä äiti tienaa 2500 euroa kuussa, isä on lasten kanssa kotona. Ikäheimon esimerkissä isälle tarjotaan työtä, josta tienaa 1500 euroa kuussa. Ikäheimon mukaan työpaikan vastaanottamalla isälle jää käteen vain 134 euroa enemmän kuussa verrattuna siihen, että hän jäisi kotiin lasten kanssa ja nostaisi kaikki mahdolliset yhteiskunnan tuet.

- Kannattiko isän lähteä töihin? Miten tämä voi olla mahdollista? Ikäheimo kyseli.

- Nämä ovat asioita tämän päivän Suomessa, jotka eivät kannusta ihmisten työllistymistä. Työllistymisen pitäisi kannattaa aina, Ikäheimo sanoi.

SDP:n entinen kansanedustaja ja työntekijäjärjestö AKT:n entinen puheenjohtaja Risto Kuisma hämmästeli kannustinloukkuja eilen Uuden Suomen haastattelussa. Hän piti kummallisena, kuinka ulkomailta Suomeen tulee 14 000 marjanpoimijaa samaan aikaan, kun työttömänä on yli 400 000 suomalaista.

– Tietysti on niin, että työttömyysturva on hyvä, kun tulee äkillinen työpaikan menetys, niin väliaikaan se on hyvä. Mutta siitä on tullut tällainen työttömyysloukku, kun siihen sisältyy kaikki asumistuet ja muut, niin ihmisen ei kannata tehdä töitä. Siis ei kannata tehdä töitä. Silloinhan systeemissä on vika, pohtii Kuisma.

Esimerkki espoolaisperheestä löytyy myös EK:n raportista, jossa esitellään muitakin kannustinloukkuesimerkkejä.